P r e d k l a d a c i a   s p r á v a

	Bieloruská strana prostredníctvom svojho veľvyslanectva iniciovala v r. 1998 uzavretie medzivládnej dohody o spolupráci v oblasti veterinárnej medicíny so Slovenskou republikou. Ministerstvo pôdohospodárstva SR po konzultácii so Štátnou veterinárnou správou SR vyjadrilo súhlas s návrhom bieloruskej strany uzavrieť túto medzinárodnú dohodu vládnej povahy a navrhlo uskutočniť k nej expertné rokovanie, ktoré sa konalo v Bratislave v auguste 1999. Po expertnom rokovaní strany formou korešpondencie dospeli ku konečnému súhlasu s textom dohody. Túto sme postúpili na medzirezortné pripomienkové konanie, 
ktoré prebehlo v októbri 2000. Vzhľadom k tomu, že z neho vzišlo niekoľko pripomienok, nasledovala ďalšia korešpondencia až do úplného súhlasu oboch strán s textom.      

	Príležitosťou na podpis dohody bude 6. zasadanie Zmiešanej slovensko-bieloruskej komisie pre obchodno-hospodársku a vedecko-technickú spoluprácu, vytvorenej na základe Dohody medzi vládou SR a vládou Bieloruskej republiky o obchodno-hospodárskej a vedecko-technickej spolupráci, podpísanej vo februári 1994 v Bratislave. Toto zasadanie 
sa uskutoční v dňoch 6.-8. novembra 2001 v Tatranskej Lesnej.

	Predkladaná dohoda nemá vplyv na zamestnanosť, na tvorbu pracovných miest, 
ako ani na štátny rozpočet.